Instalarea lui Donald Trump la Casa Albă ar putea avea efecte şi în România. Cel puţin aşa susţine un fost director CIA, care spune că Rusia va interveni pe lângă Donald Trump pentru anularea sistemului antirachetă din ţara noastră.

„Vladimir Putin are o miză pe termen lung. (...) Primul lucru pe care îl va vrea va fi o întâlnire bilaterală cu preşedintele Donald Trump care să producă (...) acceptul SUA de a nu continua proiectele antirachetă din România şi Polonia”, a comentat Michael Morell pentru o platformă online de securitate.

În plus, susţine fostul şef CIA, Vladimir Putin va cere eliminarea sancţiunilor economice impuse de Washington. În schimbul acestor lucruri, liderul de la Kremlin ar fi de acord să colaboreze cu americanii pentru eliminarea reţelei teroriste Stat Islamic din Siria.